Dorte Bennedsen (S), 2000-11-15:
Det er et led i det danske retssystem, at begår man kriminalitet, straffes man.
Det er kriminalforsorgens opgave at sørge for, at straffen fuldbyrdes under den fornødne sikkerhed.
Men det er også kriminalforsorgens opgave, så vidt det er gørligt, at søge at resocialisere de pågældende.
Vi har alle, samfundet, borgerne og også ofrene for kriminalitet, en dyb interesse i at medvirke til, at den dømte efter endt afsoning ikke falder tilbage i ny kriminalitet.
Og også på denne baggrund må det forslag, Venstre her har fremsat,
Forslagsstillerne tager udgangspunkt i nogle påstande, som ikke er dokumenterede, og det er de ikke af den gode grund, at de ikke er korrekte.
Det siges i bemærkningerne, at der er et stigende antal fanger, som anholdes for ny kriminalitet begået under udgang.
Som justitsministeren netop har redegjort for, er denne påstand ikke rigtig. Antallet af udgang misbrugt til kriminalitet har i en årrække ligget stort set uændret på en 2-3 promille.
Videre i bemærkningerne står der, at straffens præventive virkning helt forsvinder, når frihedsstraf i stigende omfang gøres til et hyggeophold med muligheder for ekstern uddannelse, hyppige udgange, ferieophold.
Jeg har sammen med i hvert fald to af forslagsstillerne, fru Inge Dahl-Sørensen og fru Birthe Rønn Hornbech, besøgt samtlige lukkede fængsler i Danmark.
Men det er faktisk først nu, at det er gået op for mig, at de to har foretaget disse besøg med lukkede øjne og ører, siden de kan lægge navn til de just citerede bemærkninger.
Endelig foreslås det, at ved straffe over 3 år må der kun gives udgang umiddelbart før prøveløsladelsen, så den indsatte på det tidspunkt kan forberede sig på en tilværelse uden for fængslet.
Tror fru Inge Dahl-Sørensen i alvor på, at man efter en længere straf så på nogle få udgange kan forberede sig på en kriminalitetsfri fremtid?
Socialdemokratiet er enig i, at kriminalitet skal straffes.
Men hvad er det dog for et menneskesyn, der ligger
bag dette forslag?
Har forslagsstillerne aldrig været i kontakt med dømte, der gennem udgang til uddannelse har fået en reel basis for at kunne begynde en kriminalitetsfri tilværelse efter afsoningen?
Har forslagsstillerne aldrig mødt børn, som er kommet uforskyldt i klemme, fordi en af deres forældre er blevet fængslet i længere tid?
Tror forslagsstillerne på, at det er muligt at opretholde et bæredygtigt forhold mellem sådanne børn og en forælder, hvis kontakten gennem en årrække har været henvist til et ugentligt besøg på en halv time på besøgsgangen i et lukket fængsel?
Eller er forslagsstillerne simpelt hen bare fløjtende ligeglade med konsekvenserne af det forslag, som de her har stillet, fordi de over for befolkningen skal demonstrere, at de er et rigtigt lov og orden-parti? Venstre har ved flere lejligheder talt om muligheden for kollektiv straf, og det praktiserer de unægtelig med det forslag her.
Men én ting er sikker: gennemføres Venstres forslag, kommer vi fra asken i ilden.
Opgiver vi resocialiseringsindsatsen, vil vi i fremtiden komme til at stå med en række indsatte, som vi helt har frataget muligheden for at søge at ændre deres tilværelse, og som vil være farligere, når de forlader fængslet, end da de blev indsat.
Den udvikling ønsker Socialdemokratiet ikke, og vi vil ikke medvirke til den.
Vi tager afstand fra det menneskesyn, der ligger bag forslaget, og vi forundres over, hvad det dog er for en udvikling, der sker i Venstre i disse år.